52. schôdza NR SR - 15.deň - A. dopoludnia
Dátum: 2026-06-16
Poslanec: Mesterová, Zuzana (PS)
Druh vystúpenia: Vystúpenie v rozprave

Ďakujem pekne za slovo, pán predsedajúci. Pán Šimko už odišiel, on tu tak príde na faktickú, potom si ju zostrihá, potom odíde. No nevadí, snáď niekde počúva, lebo začnem jeho pozmeňujúcim návrhom. A teda, ak by som mala istotu, že prebehne riadne tretie čítanie, tak si to nechám do tretieho čítania, ale vieme, že poslednú dobu tu prebieha tretie čítanie ako lotéria. Prvý vyhrá, môže vystúpiť, zvyšok nemôže. Tak poďme ešte aspoň v druhom čítaní sa tomu povenovať. No, stalo sa to, čo sme vraveli. Tu pán Šimko sedel, ako sedí pán Blcháč, keď som mu hovorila, že to, čo predkladá, je protiústavné a hľa, ďalšia schôdza, prišiel na to aj pán Nemec pre východ. Výborné. Výborné, tak to ide opravovať, ale keďže to robí ako vždy na poli, tak vlastne to neopravuje celé, opravuje to len tak asi, kde zachytil, že by mohol byť problém, lebo v tom jeho pôvodnom návrhu, ktorý sme schválili na minulej schôdzi, alebo to bolo na tejto? Na minulej schôdzi, tak on okrem toho, že presadil, že každá mestská časť má mať garantovaného jedného poslanca, tam vtedy aj navýšil počet poslancov mestského zastupiteľstva v Košiciach zo 41 na 51 a vtedy to argumentoval práve tým, že keďže sa má garantovať každej mestskej časti, aby mala zastúpenie aspoň jedným poslancom, aby to bolo proporčné, treba počet poslancov mestského zastupiteľstva navýšiť o 10. Teraz, včera, tu predniesol pozmeňujúci návrh, o ktorom budeme hlasovať, že už neplatí to, že každá mestská časť má mať garantovaného jedného poslanca, lebo zistil, že to je protiústavné. Ale 51 poslancov mesta nechávame. Takže teraz tých 10 budú koho poslanci? Z ktorých mestských častí alebo ako to bude, keď už negarantujeme každej mestskej časti jedného poslanca, tak tých 10, čo si vyžrebujú náhodným losom, niekomu pripadnú alebo že ako, ako, akú toto má logiku zase? Pán Nemec pre východ, kde je? Nie je tu. Snáď to niekde počúva aspoň. Akú má toto logiku, keď už niečo opravuje, tak nech to opraví poriadne. Lebo v novej dôvodovej správe sa nič nehovorí o tom, že tých 51 tam ostáva, lebo to má nejaký zmysel, aj keď sa ruší garancia, že mestská časť má mať aspoň jedného poslanca. A predtým v dôvodovej správe má, že ich práve preto zavádza, lebo garantuje každej mestskej časti aspoň jedného poslanca. Takto vy tu tvoríte legislatívu, kolegovia a kolegyne z vládnej koalície. Takto chaoticky. Nedáva to absolútne žiadny, žiadny zmysel. Tieto pozmeňujúce návrhy tu útržkom sa tu vytrhávajú strany zo zákonov, prilepujú ďalšie, lebo rýchlo to treba opravovať, namiesto toho, aby tu zbehol nejaký normálny proces k tomuto. Z Košíc si poslanec Šimko spravil trhací kalendár. Z krajského mesta najväčšieho na východe si spravil poslanec Šimko len preto, že potrebuje kampaňovať a nemá s čím trhať si kalendár. A za to si zaslúžil novú funkciu splnomocnenca vlády pre východné Slovensko. Už tu máme ministerstvo, ktoré sa má venovať regionálnemu rozvoju. Máme tu pána Kaliňáka, ktorý sa má venovať samosprávam. Teraz tu máme tohto nášho šampióna z východu, ktorý je splnomocnenec a toto on robí s mestom Košice. To je trest hodný. To, čo ako sprznil zákon o meste Košice poslanec Šimko, je trestuhodné. On by mal ako kandidát odstúpiť, nie byť splnomocnenec vlády. A ďalší pozmeňovač a zase zle. Tak ja už neviem. Neviem, niekedy si treba povedať, že nemusí vám všetko ísť v živote. Niekomu nejde legislatívna činnosť, tak ju nerobte. Lebo toto nie je, veď to nie je sranda. Teraz akože ten zákon má dôvod. On organizuje samosprávu v druhom najväčšom meste na Slovensku a my sme z toho spravili, že holubník. Tak ja som zvedavá, nech pán Šimko príde, dobehne, zase si natočí nejakú faktickú a popritom nech mi odpovie, čo s tými 10 poslancami v zastupiteľstve mesta Košice navyše bude po novom, keď tento pozmeňujúci návrh podal, ktorý vlastne neguje to, prečo tých 51 navrhoval. Možno by sa nad tým ešte mohol zamyslieť, kým budeme hlasovať zajtra. Tu sedí jeho kolega z HLAS-u, aj niektorí iní mu to mohli povedať, doručiť, čo s tým ideme robiť, že ako to v tom meste Košice zase bude. A toto je len zlomok toho. Potom sa tu postaví predseda Národnej rady. Pozmeňujúcim poslaneckým návrhom navrhuje takú zásadnú zmenu ústavy a organizácie deľby moci v štáte – referendum o skrátenie volebného obdobia. Nikto nespochybňuje legitimitu tejto otázky, ale ten váš proces. Veď to nie je... Vy si uvedomujete, s čím vy tu hazardujete? Však toto nie je nejaká bezvýznamná inštitúcia. Ako my môžeme navrhovať poslaneckým pozmeňujúcim, ani nie že samostatným návrhom, poslaneckým pozmeňujúcim návrhom takýmto zásadným spôsobom zasiahnuť do ústavy. Ak naozaj ide o doručovanie sľubov, tak v prvom rade tu ešte pred sebou tlačíte iné sľuby, ktoré naozaj skvalitnia život ľuďom na Slovensku, ktoré ste nedoručili. A v druhom rade, keď už ich idete doručovať, tak to treba urobiť tak, aby ste nenapáchali ešte väčšiu škodu. Veď ste tu takmer tri roky pri moci. Mali ste spustiť normálny legitímny proces. Otvoriť túto tému, otvoriť odbornú verejnú diskusiu, nájsť najlepší proporčný mechanizmus, akým sa to dá zaviesť, ale pozmeňujúcim návrhom predsedu Národnej rady, to je zase len kampaň. To je zase len kampaň. Vy nemáte dobrý úmysel. Vy nemáte dobrý úmysel. Vy nerozmýšľate nad tým, ako najlepšie zaviesť inštitút referenda na skrátenie volebného obdobia. Lebo keby ste mali, tak to nerobíte takýmto spôsobom. Toto je len marketingová kampaň strany HLAS, lebo už nevedia vymyslieť nič, aby zastabilizovali svoj prepad. Tak toto tu, na toto tu zneužívate. Sám predseda Národnej rady tu prednáša pozmeňujúce návrhy, ktorými ideme meniť ústavu. Tak, ak tu má niekto plné reči o tom, prečo to nepodporíme, no tak práve preto, lebo my s vami nebudeme deštruovať ústavu, nebudeme sa s vami podieľať na vašej marketingovej kampani. A nebudeme tu sa podieľať na ohrozovaní demokracie len preto, že vy potrebujete vytrieskať nejaké lacné politické body a spomenuli ste si na referendum, lebo to je taká, sa vám zdá možno príťažlivá téma. Ak vám ide o referendum, tak pán prezident, ktorý tiež pochádza z vašej strany, sa mal v prvom rade obrátiť na Ústavný súd, keď si nebol istý tou prvou referendovou otázkou, a nie svojvoľne rozhodnúť. A ak chcete skracovať toto volebné obdobie, tak na to už nástroj v ústave máte. To vám podporíme. Kľudne podajte uznesenie na skrátenie tohto volebného obdobia. A nebude žiadny problém. Ale nevytĺkajte tu na ústave lacné politické body a netvárte sa tu, že vy doručujete nejaké sľuby ľuďom, lebo to sú plné reči. Takýmto spôsobom sa ústava nemení. Pozmeňujúci rácio zákona, o ktorom tu už neviem koľký týždeň, lebo to sa tak prerušuje rôzne, rokujeme, bol pôvodne predĺženie volebného obdobia. Ako toto súvisí s referendom? Ako toto súvisí s referendom, že vy si dovolíte v takej vážnej veci predložiť pozmeňujúci návrh poslanca. To, že máme nejaký návrh zmeny ústavy, neznamená, že môžete do neho nahádzať ako do smetnej bedne hocičo, čo vás z ústavy napadne. To sú vážne veci a vy k tomu pristupujete tak ľahkomyseľne a tak ľahkovážne, že nikto vám nebude veriť váš dobrý úmysel, lebo vy ste nad tým referendom sa zamýšľali asi tak dlho, ako poslanec Šimko nad zákonom o meste Košice a môžete sa pozrieť, ako to dopadlo. A ešte ako to dopadne. Už nech sú tie voľby, nech už skončia, lebo ten ešte tu spôsobí, že tam samostatnú republiku vyhlásia, lebo ja neviem, čo sľúbi tým ľuďom, len aby uspel v tých komunálnych voľbách. Tu máte príklad toho, táto zlúčená rozprava a postupne, ako nám tu pribúdajú pozmeňujúce návrhy, sú príkladom toho, akým spôsobom vy k tomu pristupujete a koľko škody vy napáchate. Takto to vyzerá. Presne takto to vyzerá a presne preto to my nebudeme tu s vami hlasovať o týchto pozmeňujúcich návrhoch na zmenu ústavy, lebo tam chýba dobrý úmysel. Tam chýba naozaj poctivá legislatívna práca. Nikto z vás sa poriadne nezamyslel nad tým, čo to referendum prinesie, ako ten proces, ktorý navrhujete, bude realizovaný v praxi. Sú to lacné politické body strany HLAS a Richarda Rašiho. A druhé lacné body sú zákon o meste Košice poslanca, ktorý proste kandiduje, kampaňuje a toto je súčasť. Toto všetko je len súčasť politickej kampane strany HLAS. A my sa na vašej kampani podieľať nebudeme. Ďakujem pekne. Pán poslanec Hladecký.